ΓΡΑΠΤΗ ΕΡΩΤΗΣΗ P-1723/98

υποβολή: Undine-Uta Bloch von Blottnitz (V) προς την Επιτροπή

(19 Μαΐου 1998)

Θέμα: Υπέρβαση των οριακών τιμών στις μεταφορές ραδιενεργών αποβλήτων

Η γαλλική αρχή ασφάλειας DSIN, σε μετρήσεις στην επιφάνεια δοχείων μεταφοράς ραδιενεργών ουσιών, καθώς και στις επιφάνειες των οχημάτων μεταφοράς, διαπίστωσε μόλυνση από ραδιενεργά υλικά, η οποία σε ορισμένες περιπτώσεις υπερβαίνει κατά πολύ τις οριακές τιμές. Τέτοια επικίνδυνα επίπεδα μόλυνσης διαπιστώθηκαν όχι μόνο σε μεταφορές εντός της Γαλλίας, αλλά και σε διασυνοριακές μεταφορές από άλλα κράτη μέλη και τρίτες χώρες προς την Γαλλία.

1. Διαθέτει η Επιτροπή σχετικές πληροφορίες; Εάν ναι, ποιές ακριβώς πληροφορίες;

2. Από πότε διαθέτει η Επιτροπή αυτές τις πληροφορίες; Πότε ακριβώς και από ποιόν τις έλαβε;

3. Ποιά περαιτέρω μέτρα προτίθεται να λάβει η Επιτροπή, προκειμένου να προστατεύσει τους εργαζομένους σε επιχειρήσεις που εκτελούν μεταφορές ραδιενεργών υλικών από τους κινδύνους αυτών των υψηλών επιπέδων ραδιενεργού ακτινοβολίας;

4. Λαμβανομένων υπόψη των προσφάτων περιπτώσεων υπέρβασης των οριακών τιμών, πώς εκτιμά η Επιτροπή την αποτελεσματικότητα των κανονισμών που αφορούν την προστασία από τη ραδιενεργό ακτινοβολία και τον έλεγχο της εφαρμογής αυτών των κανονισμών εντός της Ευρωπαϊκής Ένωσης;

Απάντηση της καςBjerregaard εξ ονόματος της Επιτροπής

(24 Ιουνίου 1998)

Η Επιτροπή έλαβε για πρώτη φορά πληροφορίες επί του θέματος αυτού από το γαλλικό Office de protection contre les rayonnements ionisants στις 30 Απριλίου 1998. Από τότε, η Επιτροπή λαμβάνει τακτικά και συνεχίζει να λαμβάνει, περαιτέρω πληροφορίες καθώς καθίστανται διαθέσιμες από τις γαλλικές αρχές και τους σχετικούς φορείς. Έγιναν επίσης επαφές με άλλα κράτη μέλη. Εκτενείς πληροφορίες όσον αφορά τα επίπεδα και την έκταση μόλυνσης των δοχείων μεταφοράς, καθώς και την πραγματική ή πιθανή έκθεση των εργαζομένων και του κοινού, έχουν ληφθεί τόσο γραπτώς, όσο και κατά τη διάρκεια της συνεδρίασης, της 18ης Μαΐου 1998, της μόνιμης ομάδας εργασίας της Επιτροπής σχετικά με την ασφαλή μεταφορά ραδιενεργών υλικών.

Πράγματι, σε ορισμένες περιπτώσεις, σημειώθηκε υπέρβαση των ορίων μη σταθερής επιφανειακής μόλυνσης ειδικά για κιβώτια μεταφοράς, όπως προκύπτουν από την οδηγία 94/55/ΕΚ του Συμβουλίου της 21ης Νοεμβρίου 1994 για την προσέγγιση των νομοθεσιών των κρατών μελών σχετικά με τις οδικές μεταφορές επικινδύνων εμπορευμάτων(1) και την οδηγία 96/49/ΕΚ του Συμβουλίου της 23ης Ιουλίου 1996 για την προσέγγιση των νομοθεσιών των κρατών μελών σχετικά με τις σιδηροδρομικές μεταφορές επικινδύνων εμπορευμάτων(2), όσον αφορά εντοπισμένα "καυτά σημεία" στις επιφάνειες δοχείων εξαντλημένου καυσίμου και εντός των περιβλημάτων στα οποία μεταφέρονταν. Ωστόσο, οι διαθέσιμες πληροφορίες αναφέρουν σαφώς ότι ούτε οι εργαζόμενοι, ούτε το κοινό έλαβαν δόσεις που υπερβαίνουν τα όρια έκθεσης σε ακτινοβολίες, τα οποία καθορίζονται στην κοινοτική οδηγία βασικών προτύπων ασφαλείας για την προστασία του κοινού και των εργαζομένων έναντι κινδύνων από ιοντίζουσες ακτινοβολίες. Η παρακολούθηση των εργαζομένων δεν παρουσίασε ενδείξεις τυχόν σημαντικής αναρρόφησης μόλυνσης. Η διαπίστωση αυτή είναι συνεπής με τη συντηρητική βάση από την οποία έχουν προέλθει τα όρια επιφανειακής μόλυνσης. Εάν η αφαιρούμενη μόλυνση σε 100cm2 οφείλεται σε καίσιο 137 και ληφθεί εξ ολοκλήρου, η δόση στον δέκτη θα είναι αισθητά μικρότερη από 1 % του ετησίου ορίου για άτομα του κοινού.

Τα κράτη μέλη είναι υπεύθυνα για να εξασφαλίζουν την εφαρμογή των ανωτέρω κοινοτικών οδηγιών. Στην παρούσα περίπτωση, οι αρχές ανταποκρίθηκαν κατάλληλα στην κατάσταση που ανακάλυψαν, εκπληρώνοντας έτσι τις υποχρεώσεις τους. Επιπλέον, τα αποτελέσματα των γαλλικών ερευνών δείχνουν ότι, ακόμη και με τις παρεκκλίσεις από τις απαιτήσεις που έλαβαν χώρα, δεν σημειώθηκε υπερβολική έκθεση των εργαζομένων ή του κοινού. Στη συνεδρίαση της 18ης Μαΐου 1998 η μόνιμη ομάδα εργασίας συζήτησε εις βάθος τη γαλλική εμπειρία και τα αποκομισθέντα διδάγματα ανακοινώθηκαν στις αρχές των κρατών μελών. Σημειώθηκε ιδιαίτερα η ανάγκη για επέκταση της διεθνούς κλίμακας πυρηνικών περιστατικών ώστε να καταστεί δυνατό να ανακοινώνεται στο κοινό η σπουδαιότητα των περιστατικών κατά τη μεταφορά. Δεν προβλέπεται άλλη δράση από πλευράς Επιτροπής, υπό την επιφύλαξη σημείων που μπορεί να προκύψουν από την ολοκλήρωση των ερευνών των κρατών μελών και επιβεβαίωσης των μέτρων που θα λάβουν για να αποφευχθεί επανάληψη της κατάστασης.

(1) ΕΕ L 319, 12.12.1994.

(2) ΕΕ L 235, 17.9.1996.